Document ID: 32007D0018

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
για την έγκριση σχεδίων έκτακτης ανάγκης για την καταπολέμηση του αφθώδους πυρετού σύμφωνα με την οδηγία 2003/85/ΕΚ του Συμβουλίου
[κοινοποιηθείσα υπό τον αριθμό Ε(2006) 6855]
(Κείμενο που παρουσιάζει ενδιαφέρον για τον ΕΟΧ)
(2007/18/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Δημοκρατίας της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Δημοκρατίας της Βουλγαρίας και της Ρουμανίας, και ιδίως το άρθρο 56,
την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και την τροποποίηση της οδηγίας 92/46/ΕΟΚ (1), και ιδίως το άρθρο 72 παράγραφος 7,
Εκτιμώντας τα ακόλουθα:
(1)
Η οδηγία 2003/85/ΕΚ καθορίζει τα μέτρα ελέγχου που πρέπει να εφαρμόζονται σε περίπτωση εμφάνισης κρούσματος αφθώδους πυρετού καθώς και ορισμένα προληπτικά μέτρα που αποβλέπουν στο να αυξήσουν την ενημέρωση και την ετοιμότητα των αρμόδιων αρχών και της κτηνοτροφικής κοινότητας σχετικά με την εν λόγω νόσο. Σύμφωνα με την οδηγία αυτή τα σχέδια έκτακτης ανάγκης των κρατών μελών για την καταπολέμηση του αφθώδους πυρετού πρέπει να εγκριθούν από την Επιτροπή.
(2)
Στη συνέχεια, η απόφαση 2004/435/ΕΚ της Επιτροπής, της 29ης Απριλίου 2004, περί εγκρίσεως ορισμένων σχεδίων έκτακτης ανάγκης για την καταπολέμηση του αφθώδους πυρετού (2) ενέκρινε τα εν λόγω σχέδια έκτακτης ανάγκης για την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία· και αυτά τα κράτη μέλη περιλαμβάνονται στο παράρτημα της εν λόγω απόφασης.
(3)
Η Βουλγαρία και η Ρουμανία θα προσχωρήσουν κανονικά στην Κοινότητα την 1η Ιανουαρίου 2007. Επομένως, η Βουλγαρία και η Ρουμανία έχουν υποβάλει για έγκριση στην Επιτροπή τα σχέδιά τους έκτακτης ανάγκης για την καταπολέμηση του αφθώδους πυρετού.
(4)
Τα εν λόγω σχέδια έκτακτης ανάγκης, όπως τροποποιήθηκαν από τη Βουλγαρία και τη Ρουμανία σύμφωνα με τις συστάσεις που έγιναν στο πλαίσιο της αξιολόγησής τους, πληρούν τα κριτήρια που καθορίζονται στην οδηγία 2003/85/ΕΚ και εφόσον επικαιροποιούνται τακτικά και εφαρμόζονται αποτελεσματικά επιτρέπουν την επίτευξη του επιδιωκόμενου από την οδηγία στόχου. Επομένως, πρέπει να εγκριθούν.
(5)
Για λόγους σαφήνειας της κοινοτικής νομοθεσίας, η απόφαση 2004/435/ΕΚ πρέπει να καταργηθεί και να αντικατασταθεί από την παρούσα απόφαση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα σχέδια έκτακτης ανάγκης που υπέβαλε η Βουλγαρία στην Επιτροπή στις 7 Νοεμβρίου 2006 για την καταπολέμηση του αφθώδους πυρετού εγκρίνονται.
Άρθρο 2
Τα σχέδια έκτακτης ανάγκης που υπέβαλε η Ρουμανία στην Επιτροπή στις 9 Νοεμβρίου 2006 για την καταπολέμηση του αφθώδους πυρετού εγκρίνονται.
Άρθρο 3
Το παράρτημα περιλαμβάνει κατάλογο των κρατών μελών των οποίων τα σχέδια έκτακτης ανάγκης για την καταπολέμηση του αφθώδους πυρετού έχουν εγκριθεί σύμφωνα με την οδηγία 2003/85/ΕΚ.
Άρθρο 4
Η απόφαση 2004/435/ΕΚ καταργείται.
Άρθρο 5
Η παρούσα απόφαση εφαρμόζεται υπό την επιφύλαξη και από την ημερομηνία έναρξης ισχύος της συνθήκης προσχώρησης της Βουλγαρίας και της Ρουμανίας.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 0
18
6